ถกขยายเวลารับสมัครผู้ว่า ธปท. คนใหม่
เลือกผู้ว่า ธปท. คนใหม่ส่อยื้อ คนสมัครน้อยไม่หลากหลาย เคาะขยายเวลารับสมัคร

19 มิ.ย. 2563

นายรังสรรค์ ศรีวรศาสตร์ อดีตปลัดกระทรวงการคลัง ในฐานะประธานคณะกรรมการสรรหาผู้ว่าการธนาคารแห่งประเทศไทย (ธปท.) คนใหม่ เปิดเผยว่า ในวันที่ 25 มิ.ย. นี้ ได้นัดคณะกรรมการสรรหาผู้ว่า ธปท. คนใหม่ประชุม เพื่อหารือว่าจะต้องมีความจำเป็นในการขยายเวลาเปิดรับสมัครผู้ว่า ธปท. คนใหม่ เนื่องจากการปิดรับสมัครรอบแรก ในวันที่ 16 มิ.ย. ที่ผ่านมา มีผู้สมัครเพียง 4 ราย โดยจะต้องมาพิจารณากันว่ามีผู้สมัครน้อยเกินไปหรือไม่
"หากขยายเวลาการเปิดรับสมัครผู้ว่า ธปท. จะต้องเป็นมติคณะกรรมการสรรหา จะต้องเป็นประโยชน์กับประเทศ เพราะในช่วงนี้มีวิกฤติไม่ใช่ภาวะปกติ ก็อยากจะได้คนสมัครที่หลากหลาย จำนวนมาก เข้ามาเป็นตัวเลือกให้คณะกรรมการได้สรรหาเพื่อให้ได้คนที่เหมาะสมที่สุด" นายรังสรรค์ กล่าว
ทั้งนี้ ผู้สมัครชิงตำแหน่งผู้ว่า ธปท. คนใหม่ 4 คน เป็นคนใน 2 คน ได้แก่ นายเมธี สุภาพงษ์ รองผู้ว่าการ ด้านเสถียรภาพการเงิน ธปท. และนายรณดล นุ่มนนท์ รองผู้ว่าการ ด้านเสถียรภาพสถาบันการเงิน ธปท. และคนนอก 2 ราย ได้แก่ นางต้องใจ ธนะชานันท์ กรรมการผู้จัดการบริษัท ประชารัฐรักสามัคคี วิสาหกิจเพื่อสังคม (ประเทศไทย) จำกัด ซึ่งเป็นบุตรสาวนายชวลิต ธนะชานันท์ อดีตผู้ว่าการ ธปท. และ อดีต รมช. คลัง และ นายสุชาติ เตชะโพธิ์ไทร อดีตรองกรรมการผู้จัดการประธานเจ้าหน้าที่สายการลงทุนและผู้จัดการกองทุนรวม ของบลจ.อยูธยา เจเอฟ
สำหรับคนนอกที่สมัครไม่มีชื่อ นายเอกนิติ นิติทัณฑ์ประภาศ อธิบดีกรมสรรพากร และ นายเศรษฐพุฒิ สุทธิวาทนฤพุฒิ กรรมการในคณะกรรมการนโยบายการเงิน (กนง.) ที่เป็นตัวเต็งและมีคุณสมบัติเป็นผู้ว่า ธปท. คนใหม่ได้
นายรังสรรค์ กล่าวว่า การสรรผู้ว่า ธปท. จะเสร็จทันก่อนนายวิรไท สันติประภพ ผู้ว่าการ ธปท. ที่จะหมดวาระในตำแหน่ง 5 ปี ในสิ้นเดือน ก.ย. นี้